Afg‘onistondagi portlash oqibatida 30 kishi halok bo‘ldi

Afg‘onistonda bomba o‘rnatilgan avtomobilning portlashi oqibatida, taxminan, 30 kishi qurbon bo‘ldi, eng kamida 60 kishi jarohatlandi. Bu haqda “Korrespondent.net” xabar berdi.

Portlash Logar viloyatining ma’muriy markazi hisoblangan Puli-Alam shahrida sodir bo‘ldi. Dastlabki ma’lumotlarga ko‘ra, mashina shifoxonaning yonida portlatilgan.
Avvalroq Afg‘onistonning Vardak viloyatida vertolyotning qulab tushishi oqibatida to‘qqiz kishi halok bo‘ldi. Xabarga ko‘ra, halok bo‘lganlar orasida to‘rt nafar ekipaj a’zosi va besh nafar harbiy xizmatchi bo‘lgan.
Shuningdek, Tolo News agentiligi Kobulda ichida hukumat xodimlari bo‘lgan avtobusning portlashi oqibatida kamida to‘rt kishi halok bo‘lib, o‘n to‘rt kishi yaralangani haqida xabar berdi.
Ma’lumot uchun, Amerika harbiy qo‘mondonligi 29-aprel kuni AQSh qo‘shinlarini Afg‘oniston hududidan olib chiqishni boshlab yubordi.
Shimoliy Atlantika Ittifoqi (NATO) shtab-kvartirasi apparatining vakili ham mazkur tashkilotning harbiylari ham Afg‘onistondan chiqib ketishni boshlaganini ma’lum qildi.